Согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Автовозач Фер Дооел-Делчево, поднесена преку управител Коста Пантовиќ, против Државното правобранителство Кочани, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

1. Жалбата изјавена од Автовозач Фер Дооел-Делчево, поднесена преку управител Коста Пантовиќ, против Државното правобранителство Кочани, заведена во архивата на Агенцијата под бр. 08-111 од 14.04.2022 година, по предметот Барање за пристап до информации од јавен карактер**, СЕ ОДБИВА како неоснована**.
2. **Решението** на Имателот на информации ПИ.бр.10-5/22 од 21.04.2022 година **СЕ ПОТВРДУВА.**

**О Б Р А З Л О Ж Е Н И Е**

## Автовозач Фер Дооел Делчево, на 22.03.2022 година поднел Барање за пристап до информации од јавен карактер до Дражвното правобранителство-Кочани бр.0402-6/1 од 22.03.2022 година, со кое побарал по пошта да му се достави фотокопија „Прилог писмен опис кон барање“, составен дел од Барањето, во кое е наведено дека: „Од наша страна до Државниот правобранител за подрачје Кочани на 20.01.2021 год е поднесено барање бр.0402-21 за поведување на постапки за заштита на имотно правните интереси на државата и заштита на имот на РСМ...“.

Постапувајќи по оваа Барање, Имателот на информации до Барателот доставил допис „Известување за потреба од дополнување“ ПИ.бр.08-2/22 од 28.03.2022 година, во кое наведено дека: „...изврши увид утврди дека во прилог на предметното барање подносителот-правното лице Автовозач-фед Дооел Делчево нема поднесено тековна состојба од Центарален регистар на РСМ не постара од 30 дена од денот на издавањето, со цел за идентификација на подносителот на барањето. Согласно наведеното Ве известувам во рок од 3 (три) дена од денот на приемот на известувањето да постапите согласно наводите во истото и да доставите до ДП Кочани тековна состојба за подносителот на барањето.“

Незадоволен од наведеното Известување, Барателот на информации на 14.04.2022 година поднесе Жалба до Агенцијата за заштита на правото на слободен пристап до информациите од јавен карактер, против Државното правобранителство Кочани, заведена во Агенцијата под бр.08-111 од 14.04.2022 година. Во Жалбата е наведено дека: „Од поднесување на барањето до денес поминаа 22 дена, а органот што има информации не ги доставува бараните податоци...“.

Агенција, преку е-маил заведен под бр.08-111 од 14.04.2022 година, ја препрати Жалбата до Имателот на информации Државното правобранителство на Република Северна Македонија, како надлежна да постапува и за подрачната единица во Кочани и побара во рок од 7 дена да се произнесе по истата и до Агенцијата да ги достави сите списи во врска со предмет.

Имателот на информации на 26.04.2022 година по електронски пат достави до Агенцијата Известување ПИ.бр.10-5/22 од 08.04.2022 година, заведено во Агенцијата под бр.08-111, во кое е наведено дека: „..поради обемноста на бараната информација, потребно е подолго време од рокот утврден во член 21 од Законот за слободен пристап до информации од јавен карактер...“

Барателот на информации на 29.04.2022 година одново до Агенцијата достави Жалба со идентична содржина со претходно доставената од 13.04.2022 година.

Агенцијата на 04.05.2022 година по електронски пат побара од Имателот на информации дали е постапено по Барањето на Барателот.

На 04.05.2022 година Имателот на информации до Агенцијата достави по електронски пат допис „Доставува Решение“ ПИ.бр.10-5/22 од 21.04.2022 година, во прилог на кој го достави Решението со кое барањето на барателот го одбива. Во Решението е наведено дека: „Согласно член 6 став 4 од Законот за слободен пристап до информации од јавен карактер, имателите на информации можат да одбијат барање за пристап до информација стекната или составена за истрага, кривична или прекршочна постапка, за спроведување на управна и на граѓанска постапка, а чие давање би имало штетни последиците за текот на постапката....и спроведе задолжителен тест на штетност, при што одлучи дека станува збор за информации стекнати во управната постапка која сеуште трае, чие давање би имало да има штетни последици за текот на постапката...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението на Имателот на информации го потврди,** поради следното:

По разгледувањето на Жалбата и расположливите предметни списи во врска со предметот, Агенцијата заклучи дека Имателот на информации правилно постапил по Барањето на барателот со тоа што правилно го спровел Законот за слободен пристап до информации од јавен карактер и Законот за општата управна постапка.

Во конкретниот случај, Имателот на информации во своето решение го спровел тестот на штетност и ја образложил причината зошто не треба да му се овозможува пристап до бараната информација на барателот.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-111.

|  |  |
| --- | --- |
|  | **Директор,**  **Пламенка Бојчева** |